آزات
 كريم بلوچ  ۔ تـَهـل
 آزات من هما روچ كه آزات بيت وتن
 سُهل بيت و ترانے ، و مه بيت درد و مهن
 سر بـُرز ءِ ستا بيت و نگاراں و سَمن
 سر سبز بهار بيت و دلاں سبز دَمَن
 بَشّاں به گوار انت و به شاننت دَمگاں
 گانژوك و سير لاپ دراهيں رَمگاں
 بـَر نوك و په هر روچ مراداں شـَمـَـگاں
 مـَلـّـوك و كهيب گوں كاڑ ءِ چـَمـَـگاں
 ٭*
 دل بود به زور انت و زراں بود ءِ هيال
 واهگ چو به مـَلّ انت كه مَه كـُٹـّنت مَـَه و سال
 چَنگ بيت و رباب بيت و كوهانی چنال
 مردانی زرابانی ستا بيت و همال
 كوچگ و مه پَٹـّاں به ترڈ انت لـَديگ
 آهوگ و كرگوشك ،گـُوَرانڈاں نه شُديگ
 كوهانی مزار بنت و پلنگاں وَديگ
 كوكو و كپوتانی و سيسوگ پـَديگ
 چـُرّاں به چـُرّ انت و رَوان كـَؤرانی آپ
 ماهيگ كِر و لـَنشاں ترپان بنت مه پيتاپ
 دريا و زراں مَؤج گوں گـُوَرمانی زرآپ
 وَشّی ءِ بيت جوهاں و به بيت وَشّی ءِ گواپ
 شهدانی مدام چـَمّـَگ و زِه بنت زهاں
 كـَندوك هزار لـُنـٹ و هزار چـَم ماں جهان
 استار ماں دلاں بنت و دلاں مَؤج كناں
 دلبر په ودار بنت و ودار بنت گـلاں
 كارانی بـَراں بنت گريبان ءَ په ورد
 رنجور مَبات كس ،و كسءَ هچ مَبيت درد
 راجانی مدام دود دِرَپش انت و بامرد
 آباتی و كار بنت په دُرُستاں نه جـَگـَرد
 آزات هما روچ كه به بيت نوبت ءِ دَؤر
 يك بنت مسلمان و نه مَنّوك گوں گـَؤر
 كـَڈّ بنت و دوا بنت پما تهلی و جـَؤر
 آپانی تَچـَگ بيت و به رُمبنت مئی كـَؤر
روشن به بنت استار و بــِرَكش انت مدام
 ماتانی پدا پهر بيت و روشن به بنت نام
 سر برز بلوچ بنت و به جَلـّنت نه شگام
 وَشّی ءِ رگام بيت و پما زانت ءِ رَگام
 ٭
 آزات هما روچ كه مئی بيرك بيت دل ءَ
 گواڑگ چه دل ءِ هون نه به سبز انت چه گِل ءَ
 مهرانی رواداری به بيت هر هَلك ، مِزل ءَ
 آبات و جهان جـَلّ و براهدار سِجل ءَ
 ماسکو ـ اُرُس